Eiríkur Bergmann er prófessor í stjórnmálafræði . fréttablaðið / sigtryggur ari Prófessor í stjórnmálafræði telur að Íslendingar þurfi ekki að hafa áhyggjur af deilu Íslands og Filippseyja . Viðbrögðin séu fullkomlega fyrirséð . Forseti Filippseyja hefur látið hafa eftir sér að hann íhugi af alvöru að slíta stjórnmálasambandi við Ísland vegna tillögu Íslendinga fyrir mannréttindaráði Sameinuðuþjóðanna að framkvæmd yrði óháð rannsókn á stöðu mannréttindamála á Filippseyjum . Tillagan sem Íslendingar mæltu fyrir snýst um að rannsaka baráttu gegn fíkniefnaneyslu Rodrigo Duterte , forseta Filippseyja , gegn fíkniefnaneyslu þar í landi . Tillagan var samþykkt með naumindum í liðinni viku . Talið er að á bilinu 6000 til 20.000 manns hafi verið tekin af lífi á þeim þremur árum sem hið svokallaða fíkniefnastríð hefur staðið yfir á Filippseyjum . Salvador Panelo , talsmaður filippseysku forsetahallarinnar , sagði blaðamönnum í nótt að tillaga Íslands og samþykkt hennar væru til marks um hvernig Vesturveldin fyrirlíti sjálfsákvörðunarrétt þeirra til að verja þjóðina gegn hættum ólöglegra fíkniefna . Eiríkur Bergmann , prófessor í stjórnmálafræði segir forseta Filippseyja , þekktan fyrir að virða hvorki mannréttindi né borgaraleg réttindi . „ Ég held að þessi viðbrögð séu fullkomlega fyrirséð . Ég held að utanríkisþjónusta Íslands hafi átt algerlega von á þeim en ég sé ekki að þau hafi neinar sérstakar afleiðingar fyrir Ísland þannig lagað . Viðskiptahagsmunir Íslendinga við Filippseyinga eru sáralitlir og hverfandi . Þeir sem að gætu orðið fyrir óþægindum af málinu eru fyrst og fremst þeir fjölmörgu Filippseyingar sem búa á Íslandi , “ segir Eiríkur . Utanríkisráðherra Filippseyja mótmælti niðurstöðunni að samþykkt lokinni en tjáði sig síðar um málið á Twitter-síðu sinni þar sem hann segir að ekki séu áform um að slíta stjórnmálasamstarfinu . „ Nú þurfa menn líka að átta sig á því að Ísland er auðvitað ekki eitt þarna í þessu . Það eru Sameinuðu þjóðirnar sem standa að þessari ályktun , ekki Ísland , sem er þó þarna í forsvari . Það er í sjálfu sér nýtt og er töluvert merkilegt að Íslendingar beiti sér með þessum hætti í alþjóðlegum málum . Við höfum ekki áður gert það með svona hætti í mannréttindamálum . “ Fréttastofa leitaði viðbragða hjá utanríkisráðuneytinu sem tjáir sig ekki að svo stöddu . Engin formleg viðbrögð hafa borist ráðuneytinu frá stjórnvöldum á Filippseyjum . Filippseyskum stjórnvöldum er enn ekki runnin reiðin eftir að mannréttindaráð Sameinuðu þjóðanna samþykkti tillögu Íslands um að fíkniefnastríðið þar skyldi rannsakað .